U skladu s odredbama članka 18. stavka 1. Zakona o zaštiti prijavitelja nepravilnosti (NN 17/19) i članka 51. Statuta Kineziološkog fakulteta u Splitu Fakultetsko vijeće na svojoj sjednici održanoj dana 28. 10. 2020. donijelo je

**PRAVILNIK**

**O UNUTARNJEM PRIJAVLJIVANJU NEPRAVILNOSTI**

**I. Opće odredbe**

Članak 1.

1. Ovim Pravilnikom o unutarnjem prijavljivanju nepravilnosti (u daljem tekstu: Pravilnik) utvrđuje se:

* Postupak unutarnjeg prijavljivanja nepravilnosti na Kineziološkom fakultetu u Splitu (u daljem tekstu: Fakultet)
* Postupak i način imenovanja povjerljive osobe za unutarnje prijavljivanje nepravilnosti ( u daljem tekstu: povjerljiva osoba) i njenog zamjenika
* Zaštita prijavitelja nepravilnosti, čuvanje podataka o zaprimljenoj prijavi nepravilnosti od neovlaštenog otkrivanja
* I druga pitanja vezana za prijavu nepravilnosti i zaštitu prijavitelja.

Članak 2.

1. Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 3.

1. Nepravilnosti su kršenja zakona i drugih propisa te nesavjesno upravljanje javnim dobrima, javnim sredstvima i sredstvima Europske unije koje predstavlja ugrožavanje javnog interesa, a koja su povezana s obavljanjem poslova kod poslodavca.

Članak 4.

1. Prijavitelj nepravilnosti je fizička osoba koja prijavljuje nepravilnosti koje su povezane s obavljanjem poslova na Fakultetu što uklhučuje: radni odnos, rad temeljem ugovora o djelu, demonstraturi, rad preko Student servisa, kao I ostalo sudjelovanje u djelatnostima Fakulteta.
2. Povjerljiva osoba i njen zamjenik su zaposlenici Fakulteta imenovani za zaprimanje prijava nepravilnosti i vođenje postupka u vezi s prijavom nepravilnosti.
3. Povezane osobe su bračni ili izvanbračni drug, životni partner ili neformalni životni partner, srodnici po krvi u ravnoj liniji, srodnici u pobočnoj liniji do četvrtog stupnja, srodnici po tazbini do drugog stupnja, skrbnik, partner – skrbnik djeteta te posvojitelj odnosno posvojenik te druge fizičke i pravne osobe koje se prema drugim osnovama i okolnostima opravdano mogu smatrati interesno povezanima s prijaviteljem nepravilnosti
4. Šštetna radnja je svako činjenje ili nečinjenje u vezi s prijavom nepravilnosti kojom se prijavitelju nepravilnosti ili povezanim osobama ugrožavaju ili povređuju prava odnosno kojim se te osobe stavljaju u nepovoljan položaj.

Članak 5.

1. Zabranjeno je sprječavanje prijavljivanja nepravilnosti.

Članak 6.

1. Fakultet ne smije prijavitelja nepravilnosti staviti u nepovoljan položaj zbog prijavljivanja nepravilnosti.
2. Stavljanjem u nepovoljan položaj prijavitelja nepravilnosti smatra se: otkaz ugovora o radu, prestanak državne službe, uznemiravanje, nemogućnost napredovanja, neisplata i smanjenje plaće i drugih naknada, pokretanje stegovnog postupka, izricanje stegovnih mjera ili kazni, uskrata radnih zadataka, promjena radnog vremena, onemogućavanje obrazovanja i stručnog usavršavanja, neisplata nagrada i otpremnina, raspored ili premještaj na drugo radno mjesto, nepoduzimanje mjera radi zaštite dostojanstva radnika zbog uznemiravanja od drugih osoba, proizvoljno upućivanje na zdravstvene preglede ili preglede radi ocjene radne sposobnosti i druga nepovoljna postupanja.
3. Odredbe općeg ili pojedinačnog akta poslodavca te pravnog posla kojima se prijavitelju nepravilnosti uskraćuju ili povređuju prava ili ga se stavlja u nepovoljan položaj zbog prijavljivanja nepravilnosti nemaju pravni učinak.
4. Prijava nepravilnosti ne smatra se povredom čuvanja poslovne tajne.

Članak 7.

1. Prijavitelj nepravilnosti dužan je savjesno i pošteno prijavljivati nepravilnosti o kojima ima saznanja i koje smatra istinitim u trenutku prijavljivanja nepravilnosti.

Članak 8.

1. Zabranjena je zlouporaba prijavljivanja nepravilnosti.
2. Zlouporabu prijavljivanja nepravilnosti čini osoba koja:

* dostavi informaciju za koju je znala da nije istinita
* uz zahtjev za postupanje u vezi s prijavom nepravilnosti traži protupravnu korist
* poduzima druge radnje kojima je svrha isključivo nanijeti štetu poslodavcu.

**II. Prava I obveze prijavitelja nepravinosti**

Članak 9.

1. U slučajevima iz članka 8. ovog Pravilnika, Fakultet je kao oštećenik ovlašten nadležnom prekršajnom sudu podnijeti optužni prijedlog protiv osobe koja je zlouporabila pravo na prijavljivanje nepravilnosti.

Članak 10.

1. Prijavitelj nepravilnosti ima pravo na zaštitu sukladno odredbama članka 9. stavka 1. Zakona o zaštiti prijavitelja nepravilnosti.

Članak 11.

1. Identitet prijavitelja odnosno podaci na osnovi kojih se može otkriti njegov identitet te drugi podaci koji su navedeni u prijavi nepravilnosti moraju ostati zaštićeni, osim ako prijavitelj nepravilnosti pristane na otkrivanje tih podataka ili ako je u tijeku postupka nužno otkriti identitet prijavitelja nepravilnosti, a u skladu s propisima kojima se uređuje zaštita osobnih podataka.

Članak 12.

1. Prijavitelj nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna u prijavi.
2. Povezana osoba ima pravo na zaštitu kao prijavitelj nepravilnosti ako učini vjerojatnim da je prema njoj počinjena štetna radnja zbog povezanosti s prijaviteljem nepravilnosti.

**III. Postupak unutarnjeg prijavljivanja nepravilnosti**

Članak 13.

1. Unutarnje prijavljivanje nepravilnosti je otkrivanje nepravilnosti Fakultetu.
2. Prijava nepravilnosti mora sadržavati podatke o prijavitelju nepravilnosti, naziv poslodavca prijavitelja, podatke o osobi i/ili osobama na koje se prijava odnosi, datum prijave i opis nepravilnosti koja se prijavljuje.
3. Prijava se može podnijeti neposredno u pisanom obliku, poslati poštom, dostaviti u elektroničkom obliku ili usmeno izjaviti na zapisnik povjerljivoj osobi Fakulteta koja je dužna potvrditi datum podnošenja prijave.

Članak 14.

1. Ako prijava nepravilnosti ne sadrži podatke iz članka 13. Stavka 2. Pravilnika povjerljiva osoba vratit će prijavu prijavitelju nepravilnosti na dopunu.
2. Prijavitelj nepravilnosti dopunjenu prijavu mora dostaviti u roku od osam dana od dana kada je ista vraćena na dopunu.
3. Ako prijavitelj ne dopuni prijavu ista će se odbaciti.

Članak 15.

1. Ako prijava sadrži sve podatke iz članka 13. Stavka 2. Pravilnika povjerljiva osoba je dužna:

* zaprimiti prijavu nepravilnosti
* ispitati prijavu nepravilnosti najkasnije u roku od šezdeset dana od dana zaprimanja prijave
* bez odgode poduzeti radnje iz svoje nadležnosti potrebne za zaštitu prijavitelja nepravilnosti ako je prijavitelj nepravilnosti učinio vjerojatnim da jest ili bi mogao biti žrtva štetne radnje zbog prijave nepravilnosti
* prijavu o nepravilnosti proslijediti tijelima ovlaštenim na postupanje prema sadržaju prijave, ako nepravilnost nije riješiva unutar Fakultetom
* obavijestiti prijavitelja nepravilnosti, na njegov zahtjev, o tijeku i radnjama poduzetima u postupku i omogućiti mu uvid u spis u roku od trideset dana od zaprimanja zahtjeva
* pisanim putem obavijestiti prijavitelja nepravilnosti o ishodu postupka odmah nakon njegova završetka
* pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama u roku od 30 dana od odlučivanja o prijavi
* čuvati identitet prijavitelja nepravilnosti i podatke zaprimljene u prijavi od neovlaštenog otkrivanja odnosno objave drugim osobama, osim ako to nije suprotno zakonu.

1. Fakultet ne smije povjerljivu osobu i/ili njezina zamjenika staviti u nepovoljan položaj u skladu s člankom 6. stavkom 2. Zakona.
2. Fakultet ne smije utjecati ili pokušati utjecati na postupanje povjerljive osobe i/ili njezina zamjenika prilikom poduzimanja radnji iz njihove nadležnosti potrebnih za zaštitu prijavitelja nepravilnosti.
3. Povjerljiva osoba i/ili njezin zamjenik trebaju svoje dužnosti obavljati zakonito i savjesno i ne smiju zlouporabiti svoje ovlasti na štetu prijavitelja nepravilnosti.

Članak 16.

1. Ispitivanje prijave nepravilnosti može se provesti:

* neposrednim rješavanjem
* ispitnim postupkom.

Članak 17.

1. Povjerljiva osoba može neposredno ispitati prijavu nepravilnosti ako su u njoj navedene sve činjenice I priloženi potrebni dokazi temeljem kojih se može utvrditi parvo stanje stvari, odnosno ako se parvo stanje stvari može utvrditi putem službenih podataka kojima raspolaže povjerljiva osoba.

Članak 18.

1. Ispitni postupak će se provesti kada je to nužno radi utvrđivanja činjenica i okolnosti koje su bitne za razrješenje pravog stanja stvari, kada u postupku sudjeluje osoba s protivnim interesima te radi omogućavanja osobama ostvarenje i zaštitu njihovih prava I pravnih interesa.
2. Izvođenje dokaza će se odrediti kada je to nužno radi utvrđivanja činjenica i okolnosti koje su bitne za razrješenje pravog stanja stvari.

Članak 19.

1. Nakon projvere osnovanosti prijave nepravilnosti povjerljiva osoba je dužna predložiti dekanu poduzimanje radni radi otklanjanja utvrđene nepravilnosti.
2. Ako se nepravilnost može riješiti unutar Fakulteta, dekan je dužan naložiti zaposleniku u čiji opis poslova spada prijavljena nepravilnost da poduzme radnje za otklanjanja nepravilnosti kao i radnje da se nepravilnost ne bi ponovila.
3. Ako se nepravilnost ne može riješiti unutar Fakulteta, povjerljiva osoba je dužna prijavu o nepravilnosti proslijediti tijelima ovlaštenim za postupanje prema sadržaju prijave.

Članak 20.

1. Za nadzor korištenja proračunskih sredstava koristit će se kontrolni mehanizmi propisani Zakonom o sustavu unutarnjih kontrola u javnom sektoru i Zakonom o fiskalnoj odgovornosti.
2. Za nadzor korištenja sredstava EU fondova koristit će se kontrolni mehanizmi predviđeni ugovorom o korištenju sredstava EU fondova.

**IV. Imenovanje povjerljive osobe i zamjenika povjerljive osobe**

Članak 21.

1. Dekan je dužan pozvati zaposlenike Fakulteta da u roku od 15 (petnaest) dana od stupanja na snagu Pravilnika predlože povjerljivu osobu iz reda zaposlenika Fakulteta.
2. Da bi prijedlog bio pravovaljan prijedlog mora potpisati najmanje 20 % (dvadesetposto) zaposlenika Fakulteta.
3. Svaki zaposlenik Fakulteta može predložiti najviše jednog zaposlenika.

Članak 22.

1. Nakon isteka roka od 15 dana od poziva za predlaganje povjerljive osobe dekan će za povjerljivu osobu imenovati zaposlenika kojeg je predložio najveći broj zaposlenika.
2. Ako je dva ili više kandidata predložio jednak najveći broj zaposlenika, ponavlja se postupak predlaganja povjerljive osobe.

Članak 23.

1. Ako niti jedan zaposlenik nije predložen za povjerljivu osobu ili ako niti jednog predloženog zaposlenika za povjerljivu osobu nije predložilo najmanje 20% zaposlenika Fakulteta dekan će, nakon isteka roka iz članka 21. ovog Pravilnika u roku od 15 (petnaest) dana imenovati povjerljivu osobu.

Članak 24.

1. Povjerljiva osoba dužna je dekanu predložiti svog zamjenika u roku od 8 (osam) dana od imenovanja za povjerljivu osobu, a uz prijedlog za imenovanje dužna je dostaviti i pisani pristanak predložene osobe.
2. Dekan je dužan imenovati zamjenika povjerljive osobe u roku od 8 (osam) dana od zaprimljenog prijedloga povjerljive osobe.
3. Zamjenik povjerljive osobe obavlja poslove povjerljive osobe za vrijeme nenazočnosti, odnosno spriječenosti povjerljive osobe.

Članak 25.

1. Povjerljiva osoba može biti opozvana odlukom onolikog broja zaposlenika koji su je predložili.
2. Ako je povjerljiva osoba opozvana, dekan istu razrješuje dužnosti i provodi novi postupak predlaganja.
3. Nova povjerljiva osoba mora biti imenovana u roku od 30 (trideset) dana od dana donošenja odluke o opozivu.
4. Do donošenja odluke o imenovanju nove povjerljive osobe poslove povjerljive osobe obavlja zamjenik povjerljive osobe.

Članak 26.

1. Povjerljiva osoba i zamjenik povjerljive osobe imaju pravo na:

* Zaštitu sukladno postupcima za prijavljivanje nepravilnosti predviđenim Zakonom o zaštiti prijavitelja nepravilnosti
* Sudsku zaštitu
* Naknadu štete.

Članak 27.

1. Fakultet ne smije povjerljivu osobu/zamjenika povjerljive osobe staviti u nepovoljan položaj u skladu s člankom 6. stavkom 2. ovog Pravilnika zbog poduzimanja radnji iz njihove nadležnosti potrebnih za zaštitu prijavitelja nepravilnosti.
2. Fakultet ne smije utjecati ili pokušati utjecati na postupanje povjerljive osobe/zamjenika povjerljive osobe prilikom poduzimanja radnji iz njihove nadležnosti potrebnih za zaštitu prijavitelja nepravilnosti.

Članak 28.

1. Povjerljiva osoba/zamjenik povjerljive osobe trebaju svoju dužnost obavljati zakonito i savjesno i ne smiju zlouporabiti svoje ovlasti na štetu prijavitelja nepravilnosti.

**V. Obveza zaštite identiteta**

Članak 29.

1. Osoba kojoj prijavitelj nepravilnosti prijavi nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna u prijavi.
2. Fakultet je dužan čuvati podatke zaprimljene u prijavi nepravilnosti od neovlaštenog otkrivanja, odnosno objave drugim osobama, osim ako to nije suprotno zakonu.

**VI. Prijelazne i završne odredbe**

Članak 30.

1. Dekan će u roku od 15 (petnaest) dana od dana stupanja na snagu ovog Pravilnika pozvati zaposlenike da predlože povjerljivu osobu.

Članak 31.

1. Izmjene i dopune ovog Pravilnika donose se na način i po postupku za njegovo donošenje.

Članak 32.

1. Ovaj Pravilnik stupa na snagu osmog dana od objave na stranicama Fakulteta.

DEKAN:

Prof. dr. sc. Damir Sekulić

Ovaj Pravilnik objavljen je dana 29. 10. 2020. i stupio je na snagu dana 05. 11. 2020.

Klasa: 003-05/20-02/001

Urbroj: 2181-205-02-01-20-004

Obrazac

PRIJAVA NEPRAVILNOSTI

NA KINEZIOLOŠKOM FAKULTETU U SPLITU

|  |
| --- |
| Podaci o prijavitelju nepravilnosti |
| Ime i prezime prijavitelja:  Mjesto i adresa stanovanja:  Adresa e-pošte, broj mobitela  Naziv poslodavca prijavitelja: |
| Podaci o osobi/osobama na koje se prijava odnosi: |
|  |
| Opis nepravilnosti koja se prijavljuje |
|  |
| Datum podnošenja prijave: |